stanford-oval/wikipedia huggingface dataset:
דייב סנדלר
ביוגרפיה

סנדלר גדל במשפחה של ספורטאים. אחיו, סול אף הוא אתלט מצטיין ואלוף המכביה.
בתחרויות האתלטיקה של המכביה השלישית שנערכו בשנת 1950 זכה סנדלר ב-3 מדליות, אחת מכל סוג. מדליית זהב, בריצת 200 מטר בשיא מכביה חדש של 22.2 שניות, לפני איירה קפלן מארצות הברית (22.7 שניות) ואצן מאנגליה (23.2 שניות). מדליית כסף, בריצת 100 מטר בתוצאה של 10.7 שניות, אחרי איירה קפלן (10.6 שניות) ולפני גרוסברגר מארצות הברית (11.0 שניות). מדליית ארד בריצת שליחים 4x100 מטר בתוצאה של 44.9 שניות, אחרי ארצות הברית (43.3 שניות) ואנגליה (44.8 שניות).
בתחרויות האתלטיקה של המכביה הרביעית שנערכו בשנת 1953 זכה סנדלר בשתי מדליות זהב, בריצת 100 מטר בתוצאה של 10.9 שניות, לפני ג'קס מאוסטרליה (11.0 שניות) וק. בייליס מארצות הברית (11.0 שניות) ובריצת 200 מטר בתוצאה של 22.4 שניות, לפני ק. בייליס (22.5 שניות) וג'ייקובס מאנגליה (22.7 שניות).
לאחר שפרש מספורט תחרותי פנה לארגון ושיפוט. הגיע למכביות כשופט וראש משלחת דרום אפריקה.
הערות שוליים

↑  3 שיאי "מכבי העולמי" בתחרויות הא"ק, הבקר, 1 באוקטובר 1950
↑  דן פחטר, שיאים והישגים ב"מכביה", דבר, 2 באוקטובר 1953
↑  1953: שיאים והישגים מעולים, דבר, 3 ביולי 1977
↑  נ. גולן, דרמה לאורך 200 מטר, מעריב, 17 בספטמבר 1957
↑  א. יצחק, חרש אילם בנבחרת דרא"פ בהאבקות, מעריב, 4 באוגוסט 1965
דוד סלמן (כדורגלן)

דוד סלמן (נולד ב-2 באוקטובר 1958) הוא כדורגלן עבר ישראלי ששיחק בעמדת הקשר האחורי בבני יהודה תל אביב.
קריירה

סלמן החל לשחק כדורגל במחלקת הנוער של בני יהודה תל אביב, ובעונת 1975/1976 הצטרף לקבוצה הבוגרת של המועדון. סלמן ערך את הופעת הבכורה שלו בקריירה מול מכבי חיפה, במשחק שהסתיים בתיקו 1–1. סלמן שיחק בבני יהודה תל אביב במשך כל הקריירה שלו (16 עונות בסך הכל), בהן רשם 381 הופעות, 27 שערים ו-30 בישולים, ושימש כקפטן הקבוצה.
חיים אישיים

סלמן נולד להורים שעלו מעיראק והוא הצעיר מבין תשעת אחיו ואחיותיו.
סלמן נשוי ואב לשלושה ילדים. כיום הוא מפקח תברואה בעיריית תל אביב.
תארים

אליפות: 1989/1990
גביע המדינה: 1980/1981
הערות שוליים

1 2  אשר גולדברג‏, "כשבני יהודה לא צריכה אותך, היא בועטת לך בתחת", באתר וואלה, 25 במאי 2023
ערך זה הוא קצרמרבנושא כדורגלנים ישראלים. אתם מוזמנים לתרום לוויקיפדיה ו.
גמר מונדיאל 1974

שחקן הולנד, יוהאן קרויף, בין שני שחקני גרמניה המערבית, ברטי פוגטס ואולי הנס
גמר מונדיאל 1974 התקיים באולימפיהשטאדיון במינכן, גרמניה ב-7 ביולי 1974, ובו נקבע שאלופת העולם לשנת 1974 היא נבחרת גרמניה המערבית, שניצחה את נבחרת הולנד בתוצאה 1-2. הייתה זו הזכייה השנייה בתולדותיה בגביע העולם, 20 שנים אחרי הזכייה הקודמת במונדיאל 1954.
הולנד הובילה ראשונה במשחק משער של יוהאן ניסקנס בפנדל, אך עוד בתוך המחצית הראשונה גרמניה הפכה את התוצאה משערים של פול ברייטנר בפנדל וגרד מילר, ושמרה על התוצאה עד לסיום המשחק. שני הפנדלים שנשרקו על ידי השופט האנגלי ג'ק טיילור היו הראשונים שנשרקו במשחק גמר מונדיאל.
גרמניה זכתה בטורניר כמארחת, והייתה הרביעית לעשות זאת, אחרי אורוגוואי (1930), איטליה (1934) ואנגליה (1966).
לגרמניה הייתה זו הופעה שלישית בגמר המונדיאל, אחרי הניצחון בגמר מונדיאל 1954 על הונגריה וההפסד בגמר מונדיאל 1966 לאנגליה. עבור הולנד הייתה זו הופעה ראשונה בגמר מונדיאל, והשתתפות שלישית בלבד בטורניר, לאחר שלא השתתפה בו מאז מונדיאל 1938.
לאחר הזכייה של ברזיל במונדיאל 1970, הוענק לה גביע ז'יל רימה בפעם האחרונה. גרמניה הייתה לראשונה לזכות בגביע החדש של פיפ"א. כמו כן, הפכה נבחרת גרמניה לראשונה בהיסטוריה המחזיקה בתוארי אליפות אירופה ואליפות העולם במקביל, וזאת לאחר שזכתה שנתיים קודם לכן ביורו 1972. צרפת החזיקה בשני התארים לאחר שזכתה ביורו 2000 שנתיים אחרי זכייתה במונדיאל 1998, ובמונדיאל 2010 הפכה ספרד לשנייה בהיסטוריה, אחרי גרמניה, שמגיעה למונדיאל כאלופת אירופה, בעקבות זכייתה ביורו 2008, וזוכה בו.
רקע > מפגשים קודמים

משחק זה היה המפגש הראשון בין הנבחרות בגביע העולם. לאחר שלא נפגשו גם בטורנירי אליפות אירופה, היה זה מפגש רשמי ראשון בין שתי הנבחרות.
רקע > הדרך אל הגמר

בשלב הראשון של הטורניר חולקו 16 הנבחרות המשתתפות לארבעה בתים, כששתי הראשונות מעפילות לשלב הבתים השני. בשלב זה, שמונה העולות חולקו לשני בתים, כשהראשונות בבית נפגשות למשחק הגמר.
נבחרת גרמניה הוגרלה בשלב הבתים הראשון לבית א', ואיתה הוגרלו גרמניה המזרחית בהופעתה היחידה בהיסטוריה במונדיאל, צ'ילה, ואוסטרליה. לאחר ניצחונות ללא ספיגה מול צ'ילה ואוסטרליה, נפגשו נבחרות גרמניה, המערבית והמזרחית, למשחק פוליטי טעון, ובו הפתיעה גרמניה המזרחית את שכנתה בתוצאה 1-0. בעקבות ההפסד, עלתה גרמניה המערבית מהמקום השני בבית, אחרי גרמניה המזרחית. בבית ב' של שלב הבתים השני, פגשה גרמניה את יוגוסלביה, שוודיה ופולין, בידיעה שרק ראשות הבית תוביל אותה למשחק הגמר. גרמניה ופולין רשמו שני ניצחונות במשחקיהן מול יוגוסלביה ושוודיה, כשפער השערים של גרמניה טוב מזה של פולין. הנבחרות נפגשו ביניהן למשחק השלישי, והמכריע, בו פולין חייבת לנצח כדי לסיים בראשות הבית. בדקה ה-76 כבש גרד מילר את שערו השלישי בטורניר, וגרמניה ניצחה 1-0 בדרך למאזן מושלם בבית והעפילה לגמר המונדיאל.
נבחרת הולנד הוגרלה בשלב הבתים הראשון לבית ג', לצד נבחרות שוודיה, בולגריה ואורוגוואי. בהופעתה הראשונה במונדיאל מזה 36 שנים, פתחה הולנד את הטורניר בניצחון 2-0 על אורוגוואי מצמד של ג'וני רפ. לאחר שוויון 0-0 מול שוודיה, הגיעה הולנד למשחק מכריע מול בולגריה, הביסה אותה 4-1 והעפילה מהמקום הראשון לשלב הבתים השנים. בשלב זה הוגרלה הולנד לבית א' לצידן של אלופת העולם המכהנת ברזיל, ארגנטינה וגרמניה המזרחית, שניצחה את גרמניה המערבית בשלב הקודם. הולנד רשמה סדרה של הופעות מרשימות במיוחד, כשהביסה 4-0 את ארגנטינה במשחק הפתיחה, והשלימה את העפלתה הראשונה בהיסטוריה לגמר עם ניצחונות 2-0 על ברזיל וגרמניה המזרחית, שהקנו לה מאזן מושלם של שלושה ניצחונות וללא ספיגת שער. למעשה, השער היחיד שספגה עד שלב הגמר, מול בולגריה בשלב הבתים הראשון, היה אף הוא עצמי.
שופט המשחק

ג'ק טיילור האנגלי נבחר לשופט המשחק. עוזרי השופט, רמון בארטו מאורוגוואי ואלפונסו גונזלס ארקונדיה המקסיקני, נבחרו לשמש כקוונים במשחק.
טיילור היה לשופט האנגלי השלישי בהיסטוריה ששפט משחק גמר מונדיאל, והראשון מאז גמר מונדיאל 1954, שגם בו ניצחה גרמניה.
במהלך הטורניר טיילור שפט בשני משחקים נוספים, בשלב הבתים הראשון בין אורוגוואי ובולגריה (1-1), ובשלב הבתים השני בין ארגנטינה וגרמניה המזרחית (1-1).
עוזרי השופט שימשו גם הם כשופטים ראשיים במהלך הטורניר. בארטו שפט במשחק הטעון בין גרמניה המערבית לגרמניה המזרחית בשלב הבתים הראשון, ובניצחונה של פולין 1-0 על שוודיה בשלב הבתים השני. ארקונדיה שפט במשחק משלב הבתים הראשון בין סקוטלנד ויוגוסלביה (1-1).
מהלך המשחק > לפני המשחק

במהלך הטורניר, נבחרת הולנד, בכיכובו של הקפטן יוהאן קרויף, הציגה לעולם הכדורגל את שיטת הטוטאל פוטבול שפותחה על ידי מאמנה, רינוס מיכלס. בזכות שיטת משחק ייחודית זאת, הגיעה הולנד לגמר המונדיאל במאזן של חמישה ניצחונות וללא הפסדים בששת משחקיה בטורניר, בהם ספגה שער אחד בלבד. מהנגד השני, הגיעה גרמניה המערבית מגובה באוהדיה הביתיים ובהנהגתו של הקפטן פרנץ בקנבאואר. בהרכבה הציגה גרמניה ארבעה שחקנים ששיחקו במדיה בשני הטורנירים הקודמים, שהסתיימו במקומות השני והשלישי. פתיחת המשחק נדחתה במספר דקות, זאת לאחר שצוות השיפוט הבחין כי במסגרת טקס הסיום של הטורניר, שנערך לפני המשחק, הורדו דגלי הקרן מפינות המגרש ולא הוחזרו. רק לאחר החזרת הדגלים, המשחק יצא לדרכו
מהלך המשחק > מהלך המשחק

כבר בדקה השנייה של המשחק, זכתה הולנד בפנדל. לאחר הנעת כדור מסודרת בין השחקנים, הגיע הכדור לקרויף שפרץ לרחבה והוכשל על ידי אולי הנס. השופט הבריטי, ג'ק טיילור שרק ללא היסוס וקבע בעיטת עונשין מ-11 מטר - הראשונה שנקבעה במשחק גמר בהיסטוריה של הגביע העולמי. יוהאן ניסקנס, בועט הפנדלים הקבוע של נבחרתו, בעט בעוצמה למרכז השער והכניע את שוער נבחרת גרמניה, ספ מאייר, והעלה את נבחרתו ליתרון 1-0, וזאת כאשר עד אותו שלב במשחק, שחקני גרמניה לא נגעו כלל בכדור. היה זה שערו החמישי של ניסקנס בטורניר, מה שהפך אותו למלך שערי נבחרתו, ולסגן מלך שערי הטורניר. היתרון ההולנדי החזיק מעמד עד לדקה ה-25, אז הוכשל ברנד הולצנביין ברחבה, וזכה בפנדל מהצד השני. פול ברייטנר הטעה את השוער ההולנדי יאן יונגבלוד, וגלגל בקלות לפינה. יונגבלוד כלל לא זינק, וגרמניה השיגה את השוויון. לברייטנר היה זה שער שלישי בטורניר. גרמניה המשיכה לתקוף כדי להשיג יתרון, עד שבדקה ה-43, שתי דקות לסיום המחצית, גרד מילר קיבל כדור בתוך הרחבה, הסתובב והכניע את יונגבלוד. היה זה שערו ה-68 במדי הנבחרת, בהופעתו הבינלאומית האחרונה, שכן בתום הטורניר הוא פרש מכדורגל בינלאומי. שער זה היה שערו הרביעי של מילר בטורניר, מה שמיקם אותו כמלך שערי גרמניה בטורניר, במקום השלישי בטבלת מלך שערי הטורניר וכן הציב אותו, יחד עם עשרת שעריו במקסיקו 1970, כמבקיע הפורה ביותר בטורנירי גביע העולם (לימים עקפו אותו חלוצים אחרים). בירידה למחצית ראה קרויף כרטיס צהוב, עקב ויכוחים עם השופט בדרך לחדרי ההלבשה.
המחצית השנייה התאפיינה במצבים לשני הצדדים, כולל שער של גרד מילר שנפסל בטענת נבדל, אך לא נכבשו שערים נוספים. גרמניה המערבית ניצחה במשחק בתוצאה 2-1, והניפה בפעם השנייה בתולדותיה את גביע העולם בכדורגל.
| 0 | 1 | 2 | 3 | 4 |
| --- | --- | --- | --- | --- |
| 7 ביולי 1974 |  גרמניה המערבית | 2 - 1 |  הולנד | אולימפיהשטאדיון, מינכן, גרמניה צופים: 75,200 שיפוט: אנגליה ג'ק טיילור |
| 7 ביולי 1974 | פול ברייטנר  25' (פ)   גרד מילר  43' | (סיקור) | יוהאן ניסקנס  2' (פ) | אולימפיהשטאדיון, מינכן, גרמניה צופים: 75,200 שיפוט: אנגליה ג'ק טיילור |
| --- | --- |
              גרמניה המערבית :               הולנד 
שופט: אנגליה ג'ק טיילור

קוונים: אורוגוואי רמון בארטו, מקסיקו אלפונסו גונזלס ארקונדיה
יוהאן ניסקנס כובש שער יתרון לזכות הולנד בפנדל
גרד מילר (מימין) ווולפגנג אובראט מניפים את גביע העולם בתום מונדיאל 1974
דברים (יונה וולך)

| --- | --- |

 מידע כללי
 מאת:  יונה וולך
 שפת המקור:  עברית
 סוגה:  שירה
 הוצאה
 הוצאה:  הוצאת עכשיו
 תאריך הוצאה:  1966
 מספר עמודים:  46
 קישורים חיצוניים
 הספרייה הלאומית:  003146957, 001901406, 001001339
דברים הוא כותר ספר שיריה של המשוררת יונה וולך, אשר ראה אור בהוצאת עכשיו בשנת 1966. "דברים" היה אחד מהסמנים של עידן יצירה חדש בשירה העברית במדינת ישראל; עידן אשר מקורותיו נשאבו, הן מהמורשת היהודית לדורותיה ומאירועי הקמת המדינה וכינונה של החברה הישראלית לאחריה, והן מרוח הספרות, ההגות והמוזיקה החדשה שנוצרה מאז שנות השישים במערב.
השירים, שכמה מהם הולחנו, והביטויים שטבעה בהם וולך, התקבלו ומצוטטים בתרבות העברית וישראלית.
שירים בקובץ

| 0 | 1 | 2 | 3 |
| --- | --- | --- | --- |
|  יונתן  אנחנו עושים משהו  קורנליה  קסיוס  [אבנים משתפלות לנהר]  תרזה |  כשבאתי לקחת אותה מהעננים  [אני הבתולה הקדושה]  באשמת עצבים רפופים  כריסטינה  [כשהמלאכים סחוטים]  לוטה |  [וזה לא מה ש]  סבאסטיאן  צרותיה של דונה תרזה  שאלו לשלום צפורה  אנטוניה  אבשלום  ססליה |  כמה עניינים (9-1)  אחד צריך כואב אחד  [לא דרכו אדם כעוף, הד]  לא חיה בכלל  דורמציון עין טורקיז סביבותיך  הו ים, שמים  [תכלת סמיכה עומדת בעלי הצפצפה]  לדו-ממדי יחמוק בשר |
תכנים ואמירות

וולך אזכרה בשיריה מנעד של צבעים, כמבאים מצב של תודעה או מצב נפשי; משמעותם של הצבעים המוזכרים בשירים תלויה בהקשר שבו הוזכרו; כך למשל מוזכרת "יְרֹקֶת נְחֹשֶׁת" ב"אבנים משתפלות לנהר" כמבטאת חוויה הקשורה לגופניות וחומריות, ו"אוֹר יָרֹק" ב"דורמציון עין טורקיז סביבותיך" המבטא חוויה של רוניות ואיבוד תחושת הגוף, וכן "שְׁחוֹרִים וַאֲדֻמִּים" בשיר הראשון, כמייצגים של חוויות חד-משמעיות.
תכנים ואמירות > אבנים משתפלות לנהר

השיר מובעת חוויה ארוטית המולבשת בתודעה על הנוף, או הטבע, כלומר האהבה והמיניות בין בני אדם מציפות את התודעה, והמשוררת-החווה משליכה אותן על הנוף; שהיא מעשה פואטי שכיח. אולם, המעברים החדים בין השורות והמשפטים הקטועים, כגון "אֶל נְעָרִים / יְרֹקֶת נְחֹשֶׁת", מוסר את ההקשר התודעתי העל-ארוטי, בו זמני. ייתכן שהאמירה הפואטית העיקרית היא חוויית שתי הזוויות המונחות בו זמנית במלל השירי.
אֲבָנִים מִשְׁתַּפְּלוֹת לַנָּהָר

נְעָרוֹת נוֹהָרוֹת

מַשְׁפִּילוֹת שְׁדֵיהֶן אֶל נְעָרִים

יְרֹקֶת נְחֹשֶׁת בְּשַׁעֲרֵי גַן

הֵם שׁוֹאֲלִים אִישׁ אֶת רֵעֵהוּ

מָה אַתָּה עוֹשֶׂה

כְּדֵי לִשְׁמֹעַ

אֵיךְ

בְּגָדִים נוֹפְלִים מֵהַשָּׁמַיִם

שְׁחוֹרִים וַאֲדֻמִּים

חוֹזְרִים בְּמַנְעוּלִים שְׁבוּרִים

שׁוֹאֲלִים

...
תכנים ואמירות > דורמיציון עין טורקיז סביבותיך

בשיר, שנסוב לכאורה על כנסיית דורמיציון בירושלים, מוסרת וולך מבחר רשמים מזרם החוויות אשר פקדו אותה בהזכרה באתר, או אף כאשר בקרה בו. וולך מתארת חוויות רוחניות אשר מחוץ לדת ממוסדת כלשהי, הִזכרות היסטורית הקשורה לדוד המלך, ומעין הכרה בקדושת האתר, הן בהיותו בית תפילה והן כחלק מהמקום הארצישראלי. השיר פותח במילים:
דּוֹרְמִיצִיּוֹן עֵין טוּרְקִיז סְבִיבוֹתַיִךְ

מְעֻגָּלֵי אוֹר יָרֹק מְחֹרָזִים כְּעָלִים

שְׁזוּרִים בִּקְצוֹתָם עוֹלִים וְצוֹנְחִים
הערות שוליים

↑  ראו למשל: נורית בוכוייץ, הפוסט-מודרניים הראשונים, באתר אגוד כללי של סופרים בישראל.
↑  עובד והולחן על ידי אילן וירצברג ושמעון גלבץ, ראו: יונתן, באתר youtube.
↑  עובד והולחן על ידי יהוא ירון ורונה קינן, ראו: קסיוס, באתר youtube .
↑  עובד והולחן על ידי אילן וירצברג ושמעון גלבץ, ראו: כשבאתי לקחת אותה מהעננים, באתר allsongs.
↑  הולחן על ידי חיים רחמני, ראו: באשמת עצבים רפופים, באתר shironet.
↑  עובד והולחן על ידי אילן וירצברג ושמעון גלבץ, ראו: פתיחה (כשהמלאכים סחוטים), באתר allsongs.
↑  הולחן על ידי אילן וירצברג, ראו: זה לא מה ש, באתר allsongs.
גרנולוציט

| --- | --- |
 שיוך:  תא דם לבן 
 התפתחות מתוך:  band cell 
 מזהים
 FMA:  62854 
 קוד MeSH:  A11.118.637.415 
 מזהה MeSH:  D006098 
 מערכת השפה הרפואית המאוחדת:  C0018183 
 
תאי מערכת החיסון. התאים הכחולים מהווים את מערכת החיסון המולדת, והאדומים - את מערכת החיסון הלומדת. התאים המוקפים במסגרת צהובה פגוציטים. חץ סגול מציין שתא המוצא הופך, או מתמיין, לתא היעד
גרנולוציט הוא שם כולל לשלושה סוגים של תאי דם לבנים: נויטרופילים, באזופילים ואאוזינופילים.
הגרנולוציטים נקראים כך בשל מבנים גרגריים ("גרנולות") אופייניים, בהם ניתן להבחין בתוך תאים אלו, לאחר שהם נצבעים בשיטות כימיות.
הגרנולוציטים הם רובם של תאי הדם הלבנים. הם פועלים במסגרת מערכת החיסון המולדת; פירוש הדבר הוא שבניגוד ללימפוציטים, אין לגרנולוציטים יכולת לזהות זיהומים ספציפיים; הם תוקפים ללא אבחנה כל גוף זר.
לעיתים נהוג לכנות את שאר תאי הדם הלבנים, שאינם גרנולוציטים, בשם אגרנולוציטים; הכינוי מתייחס בעיקר ללימפוציטים ולמונוציטים.
תהליך יצירת הגרנולוציטים

הגרנולוציטים מתחילים במח העצם כמילובלסט. תהליך יצירת הגרנולוציטים אורך כ-5–7 ימים, ומתרחש במח העצם. לאחר תום תהליך היצור יוצאים הגרנולוציטים לזרם הדם, ושם הם נמצאים תקופה קצרה כשלאחריה הם נכנסים לרקמות ונשארים בהן עד להופעת חיידק או זיהום. אם תוך 2–3 ימים נוצרת פעילות שמצריכה את התערבותם - הגרנולוציטים יפעלו. אם לא נדרשת מעורבות שלהם במהלך הימים הללו, הגרנולוציטים ימותו.
גמר מונדיאל 1970

גמר מונדיאל 1970 התקיים באצטדיון האצטקה במקסיקו סיטי, מקסיקו ב-21 ביוני 1970, ובו נקבע שאלופת העולם לשנת 1970 היא נבחרת ברזיל, שניצחה את נבחרת איטליה בתוצאה 1-4. לראשונה בטורניר, נפגשו שתי זוכות עבר במשחק הגמר. הייתה זו הזכייה השלישית של ברזיל בתולדותיה בגביע העולם, בכך השלימה זכיות בשלושה מארבעת הטורנירים האחרונים, והופעה בארבעה מתוך ששת משחקי הגמר האחרונים.
ברזיל הובילה ראשונה במשחק משער של פלה, אך עוד בתוך המחצית הראשונה איטליה השוותה את התוצאה משער של רוברטו בונינסנייה. במחצית השנייה כבשו ז'רסון, ז'אירזיניו וקרלוס אלברטו, כדי להשלים ניצחון 1-4 וזכייה בטורניר.
לברזיל הייתה זו הופעה רביעית בגמר המונדיאל (משחקה מול אורוגוואי במונדיאל 1950 נחשב בעיני רבים למשחק הגמר של הטורניר, על אף שלא נערך בו משחק גמר רשמי). ברזיל השיגה ניצחון בשני משחקי הגמר הרשמיים בהם השתתפה, גמר מונדיאל 1958 מול שוודיה וגמר מונדיאל 1962 מול צ'כוסלובקיה. עבור איטליה הייתה זו הופעה שלישית בגמר מונדיאל, לאחר שניצחה שני משחקי הגמר הקודמים שלה, גמר מונדיאל 1934 מול צ'כוסלובקיה וגמר מונדיאל 1938 מול הונגריה. ברזיל עקפה את איטליה ואת אורוגוואי בטבלת הזכיות, והפכה לשיאנית הזכיות במונדיאל באותו הזמן.
לאחר הזכייה של ברזיל, הוענק לה גביע ז'יל רימה בפעם האחרונה ולצמיתות, לכבוד זכייתה השלישית. החל ממונדיאל 1974, חולק הגביע החדש של פיפ"א.
מאמן נבחרת ברזיל, מריו זגאלו, היה לראשון בהיסטוריה שזוכה בתואר כשחקן (1958, 1962) וכמאמן, ופלה היה לראשון, ועד כה ליחיד בהיסטוריה, שזוכה בתואר שלוש פעמים כשחקן.
רקע > מפגשים קודמים

משחק זה היה המשחק השני בין הנבחרות בתולדות המונדיאל. קדם לו מפגש חצי הגמר של מונדיאל 1938, בו איטליה ניצחה בתוצאה 2-1 והעפילה לגמר, בדרך לזכייה בטורניר.
רקע > הדרך אל הגמר

בשלב הראשון של הטורניר חולקו 16 הנבחרות המשתתפות לארבעה בתים, כששתי הראשונות מעפילות לשלב רבע הגמר. החל משלב זה התקדמו הנבחרות בשיטת נוקאאוט במשחק אחד.
נבחרת ברזיל הוגרלה בשלב הבתים לבית ג', ואיתה הוגרלו אלופת העולם המכהנת אנגליה, רומניה, וצ'כוסלובקיה. ברזיל הרשימה התקפית כשהשיגה מאזן מושלם בבית, עם רביעייה במשחק הפתיחה מול צ'כוסלובקיה, וניצחון יוקרתי על אלופת העולם אנגליה. ברזיל כבשה בסך הכל שמונה שערים בשלב הבתים, ז'אירזיניו סיים את השלב עם ארבעה שערים, ופלה כבש שלושה. ברזיל הגיעה לרבע הגמר שם פגשה את פרו. כבר לאחר רבע שעה ברזיל צעדה ביתרון 2-0, בדרך לניצחון 4-2 והעפלה לחצי הגמר. בשלב זה פגשה ברזיל את אורוגוואי, שהובילה עליה 1-0. דקה אחת לסיום המחצית ברזיל השיגה את השוויון, ובמחצית השנייה כבשה פעמיים נוספות, בדרך לניצחון 3-1 והעפלה לגמר המונדיאל; שבו זכתה עם מאזן מושלם של 6 ניצחונות בתום 90 הדקות.
נבחרת איטליה הוגרלה בשלב הבתים לבית ב', לצד נבחרות שוודיה, ישראל ואורוגוואי. במשחקה הראשון בטורניר כבשה איטליה כבר בדקה ה-10, בדרך לניצחון 1-0 על שוודיה. שער זה היה היחיד במשחקיה של איטליה בשלב הבתים, כשאת משחקיה מול אורוגוואי וישראל היא סיימה בשוויון 0-0, ועלתה לשלב הבא מהמקום הראשון בבית, עם מאזן עגום של ניצחון אחד ושער זכות אחד, למול מאזן הגנתי מצוין של אפס ספיגות בשלב הבתים. ברבע הגמר פגשה איטליה את המארחת מקסיקו, שלעיני הקהל הביתי עלתה ליתרון בדקה ה-13. רק אז חזרה איטליה לכבוש לראשונה מאז משחק הפתיחה, היא נהנתה משער עצמי בדקה ה-25 כדי להשוות, ובמחצית השנייה כבשה שלוש פעמים נוספות בדרך לניצחון 4-1. ב-17 ביוני פגשה איטליה את גרמניה המערבית באצטדיון האצטקה, שאירח גם את הגמר, למפגש חצי גמר שזכה לכינוי "משחק המאה" (בספרדית: Partido del Siglo). בפעם היחידה בתולדות המונדיאלים, נכבשו חמישה שערים בהארכה. רוברטו בונינסנייה העלה את איטליה ליתרון ראשון בדקה השמינית של המשחק, אך גרמניה הצליחה להשוות משער של פרנץ בקנבאואר בדקה האחרונה. בהארכה, גרד מילר השלים מהפך בדקה ה-94. ארבע דקות אחר כך איטליה השוויתה ל-2-2 משער של טרצ'יזיו בורניץ', ובדקה ה-104 לואיג'י ריבה החזיר את היתרון לאיטליה. מילר עוד השווה פעם נוספת, בדקה ה-110, אך דקה אחר כך ג'אני ריברה כבש את שער הניצחון, 4-3 לאיטליה במשחק שהונצח לאחר מכן בלוח על קירות האצטדיון, והקנה לה את הזכות להשתתף בגמר המונדיאל.
שופט המשחק

רודי גלוקנר מגרמניה המזרחית נבחר לשופט המשחק. עוזרי השופט, רודולף שרר משווייץ ואנחל רוברטו קרזה הארגנטינאי, נבחרו לשמש כקוונים במשחק.
גלוקנר היה לשופט הגרמני הראשון, והיחיד עד כה, בהיסטוריה של גמר המונדיאל. הוא נבחר לאחר שבברזיל הסכימו לכל שופט אירופאי בכיר, בעוד באיטליה התנגדו לשופט דרום אמריקאי במשחק.
במהלך הטורניר גלוקנר שפט במשחק נוסף, בשלב הבתים בין אורוגוואי ואיטליה (0-0).
עוזרי השופט שימשו גם הם כשופטים ראשיים במהלך הטורניר. שרר שפט בניצחונה של ברית המועצות 4-1 על בלגיה בשלב הבתים, ובניצחונה של איטליה 4-1 על מקסיקו ברבע הגמר. קרזה שפט בניצחונה של מקסיקו על בלגיה 1-0 בשלב הבתים, ובניצחונה של גרמניה המערבית על אנגליה 3-2 בהארכה בשלב רבע הגמר.
מהלך המשחק

ברזיל עלתה ליתרון ראשון כבר בדקה ה-18. הוצאת חוץ מאגף שמאל של טוסטאו הגיעה לריבלינו, שהמשיך את הכדור הקופץ מהאוויר אל תוך הרחבה. פלה נגח לפינת השער וקבע 1-0, בשער ה-100 של ברזיל בתולדות המונדיאלים. בדקה ה-37, כדור שהורחק מתוך הרחבה האיטלקית הגיעה לחוליית ההגנה הברזילאית. לאחר התמסרויות בחצי המגרש שלה, ניסה קלודואלדו למסור כדור קופץ בעקבו. רוברטו בונינסנייה הגיע במהירות וחטף את הכדור, עבר שלושה שחקנים וביניהם פליקס, שוער ברזיל, כדי לגלגל מ-16 מטר אל הרשת החשופה, ולקבוע את תוצאת המחצית, 1-1.
במחצית השנייה איטליה, שהגיעה עייפה לאחר המשחק הדרמטי בחצי הגמר מול גרמניה המערבית, לא הצליחה להתמודד עם המשחק הברזילאי הסוחף. בדקה ה-66, ברזיל חזרה להוביל. ז'רסון השתלט על הכדור 18 מטר משערה של איטליה, ובעט כדור חזק ברגל שמאל בחצי גובה לפינת השער של אנריקו אלברטוסי. חמש דקות אחר כך ברזיל כבשה את שערה השלישי. ז'רסון הגביה כדור ממחצית המגרש אל תוך הרחבה. פלה הוריד את הכדור בראשו למרכז הרחבה, לשם הגיע ז'אירזיניו, שקבע מקרוב 3-1. ז'אירזיניו השלים שער בכל אחד ממשחקיה של ברזיל במונדיאל, שבעה שערים בסך הכל, מה שמיקם אותו שני בטבלת הכובשים של הטורניר. בדקה ה-86 נכבש שער שנחשב לאחד היפים בתולדות גביע העולם. שמונה שחקני שדה ברזילאים נגעו בכדור במהלך, שהסתיים במסירה של ז'אירזיניו לפלה, שהיה עם גבו אל השער. פלה מסר את הכדור לאגף הימני, לשם הגיע קפטן ברזיל קרלוס אלברטו, שבעט כדור שטוח ועוצמתי מתוך הרחבה בנגיעה אחת לפינה הרחוקה. שערו של קרלוס אלברטו קבע את תוצאת המשחק, 4-1 לברזיל, אלופת העולם בפעם השלישית.
| 0 | 1 | 2 | 3 | 4 |
| --- | --- | --- | --- | --- |
| 21 ביוני 1970 |  ברזיל | 4–1 |  איטליה | אצטדיון האצטקה, מקסיקו סיטי צופים: 107,412 שיפוט: גרמניה המזרחית רודי גלוקנר |
| 21 ביוני 1970 | פלה  18' ז'רסון  66' ז'אירזיניו  71' קרלוס אלברטו  86' |  | בונינסניה  37' | אצטדיון האצטקה, מקסיקו סיטי צופים: 107,412 שיפוט: גרמניה המזרחית רודי גלוקנר |
| --- | --- |
              ברזיל :               איטליה 
שופט: גרמניה המזרחית רודי גלוקנר

קוונים: שווייץ רודולף שרר, ארגנטינה אנחל נורברטו קרזה
הערות שוליים

↑  עמוד המשחק, באתר פיפ"א
| גביע העולם בכדורגל |
| --- | --- | --- |
| טורנירי גמר | אורוגוואי 1930 • איטליה 1934 • צרפת 1938 • ברזיל 1950 • שווייץ 1954 • שוודיה 1958 • צ'ילה 1962 • אנגליה 1966 • מקסיקו 1970 • גרמניה המערבית 1974 • ארגנטינה 1978 • ספרד 1982 • מקסיקו 1986 • איטליה 1990 • ארצות הברית 1994 • צרפת 1998 • יפן וקוריאה הדרומית 2002 • גרמניה 2006 • דרום אפריקה 2010 • ברזיל 2014 • רוסיה 2018 • קטר 2022 • קנדה, מקסיקו וארצות הברית 2026 • ספרד, פורטוגל, מרוקו, ארגנטינה, אורוגוואי ופרגוואי 2030 • ערב הסעודית 2034 |  |
| משחקי גמר | 1930 • 1934 • 1938 • 1950 • 1954 • 1958 • 1962 • 1966 • 1970 • 1974 • 1978 • 1982 • 1986 • 1990 • 1994 • 1998 • 2002 • 2006 • 2010 • 2014 • 2018 • 2022 • 2026 • 2030 • 2034 |  |
| טורנירי מוקדמות | 1930 • 1934 • 1938 • 1950 • 1954 • 1958 • 1962 • 1966 • 1970 • 1974 • 1978 • 1982 • 1986 • 1990 • 1994 • 1998 • 2002 • 2006 • 2010  • 2014 • 2018 • 2022 • 2026 • 2030 • 2034 |  |
שלט להנצחת "משחק המאה", כינויו של מפגש חצי הגמר בין איטליה לגרמניה המערבית במונדיאל 1970
גוש אתחול

גוש אתחול (initialization block) הוא מושג בתכנות מונחה עצמים, הידוע בעיקר מ-Java, המהווה רצף של פקודות שתמבצעות בזמן יצירת (אתחול) מחלקות ואובייקטים. נועד להגדיל בצורה משמעותית את כוחו של הבנאי. קיימים שני סוגים: גוש אתחול סטטי, שבדרך כלל נקרא בקיצור גוש סטטי (static block), וגוש אתחול דינמי (instance block).
מוטיבציה

בזמן יצירת אובייקט מתבצעות פקודות שונות שנכתבות בבנאי. לפעמים יש צורך בהגדלת אפשרויות התחביר. בדרך כלל גוש דינמי קיים רק מטעמי נוחות - הוא ניתן להחלפה בקלות על ידי הוספת פונקציית אתחול וקריאתה מכל אחד מהבנאים. לעומת זאת, גוש סטטי מעלה בצורה משמעותית את הפונקציונליות של תוכנית, ולכן גם נמצא בשימוש נרחב הרבה יותר.
גוש אתחול סטטי

גוש סטטי מהווה למעשה בנאי למחלקה כולה, במקביל לבנאי הרגיל עבור אובייקט מסוים. התחביר הוא מהצורה
...
static {
	// Static block code
}
...
המופיעה בין הגדרות שדות ופונקציות של המחלקה. הפקודות יבוצעו באחד משני המקרים, מה שיבוא קודם:
יצירת אובייקט ראשון של המחלקה המדוברת במהלך זמן ריצה, לפני הפעלת הבנאי.
קריאה ראשונה לפרוצדורה סטטית כל שהיא של המחלקה, לפני החישוב.
כלומר, הקוד מבוצע בפעם הראשונה בה המחלקה נטענת. בדוגמה המוצגת יש לכתוב מחלקה הממדלת מכוניות המיוצרות בחברה מסוימת ומלווה אותן לצורך מעקב למשך כל חייהן, כולל מצב בזמן נתון, בעלים, היסטוריית תיקונים וכדומה. כל אובייקט הוא מכונית, ובמחלקה עצמה ישנו שדה סטטי המכיל בסיס הנתונים של כל המכוניות. הבסיס הוא מסוג מיפוי, כשהמפתח הוא דגם המכונית, והתוכן הוא קבוצת המכוניות מדגם זה. הקוד הבא מדגים את השימוש בגוש אתחול סטטי:
public class Car {
	static Map<String, Set<Car>> catalog;
	static {
		catalog = new HashMap<String, Set<Car>>();
		catalog.put("model105", new HashSet<Car>());
		catalog.put("model125", new HashSet<Car>());
		catalog.put("model140", new HashSet<Car>());
		catalog.put("model201", new HashSet<Car>());
	}
	public Car (String model) {
		catalog.get(model).add(this);
		// ...
	}
	// ...
}
את השורה 4 ניתן היה בקלות לצרף לשורה 2, ללא צורך בגוש אתחול. לעומת זאת, השורות 5-8 מראות את הצורך בו - אפשרות לבצע פקודות מורכבות ברמת המחלקה, שברמת האובייקט היו מופיעות בבנאי.
גוש אתחול דינמי

גוש דינמי מהווה תוספת לבנאים. התחביר הוא מהצורה
...
{
	// Instance block code
}
...
המופיעה בין הגדרות שדות ופונקציות של האובייקטים במחלקה. הפקודות יבוצעו בזמן יצירת האובייקט. גוש אתחול דינמי מהווה תוספת לשיפור כתיבת הבנאי ולא מביא פונקציונליות נוספת. הוא מאפשר לחסוך יצירת פונקציית אתחול והוספת קריאה לכל הבנאים. לדוגמה, קטע הקוד:
public class Car {
	static int count = 0;
	public Car (String model) {
		init();
		// ...
	}
	public Car (String model, Double price) {
		init();
		// ...
	}

	private void init() {
		count++;
		System.out.println("Hello everyone, we have " + count + " cars now!");
	}
	// ...
}
שקול לקטע:
public class Car {
	static int count = 0;
	public Car (String model) {
		// ...
	}
	public Car (String model, Double price) {
		// ...
	}

	{
		count++;
		System.out.println("Hello everyone, we have " + count + " cars now!");
	}
	// ...
}